Storhamar ydmyket Oilers
For Storhamar har fullstendig snudd finaleserien på hodet etter å ha blitt rundspilt de første 20 minuttene i Stavanger 2. påskedag. I går fikk Stavanger Oilers sitt første hjemmetap i en NM-finale siden 2006. Og det uten å score én eneste gang – på hjemmeis. Nå er det Storhamar som har hjemmebanefordel i kampen for å vinne sitt første NM-gull siden 2007/2008-sesongen. I hovedrollen: Keeper Andrew Engelage. I første kamp fikk den Ottawa-fødte 26-åringen kritikk for å være gavmild med returene, men både på Hamar og i kveld leverte keeperen med AHL-erfaring – kjempespill for Storhamar.Han var ikke alene om det. De gule gikk i strupen på seiersvante hjemmespillere fra første sekund, og hadde levert syv avslutninger på mål før vertene fikk sin andre puck på keeper Engelage. Etter åtte minutter fikk de lønn for strevet. Mats Mostue fikk ikke tid eller anledning til å klarer ut fra egen sone takket være god jobbing fra Jacob Berglund. Svensken fant umiddelbart rekkekompis Luke Moffat som ikke var i nærheten av «lucky» da han iskaldt sendte pucken mellom beina til Oilers-keeper Ruben Smith. Hjemmelaget overtok litt underveis, men Engelage tok seg av det meste som kom, også takket være god defensiv jobb foran av egne forsvarere. De ganger Engelage måtte gi retur, var en gul spiller først – nesten hver gang. Periode to fortsatte som den første. Oilers hadde en del puck, men ble aldri farlige. Storhamar ville mer, og viste det. Selv ikke i spill fem mot tre klarte serievinnerne å score.Det var ikke bare kjemping og hjertet utpå drakten hos de gule. 0-2-scoringen til Jacob Berglund var det høy teknisk kvalitet over. Han spaserte rundt Oilers-back Nick Plastino og nærmest mobbet Ruben Smith med avslutningen. Stor underholdning for alle utenom den bortskjemte hjemmefansen. Dermed sto Stavanger foran en kjempeutfordring foran sisteperioden. Den tok de ikke akkurat på strak arm. Publikum i DNB Arena har bare opplevd tre ganger uten scoring fra hjemmelaget i hjemlig serie eller sluttspill siden februar 2010. Totalt på 55 kamper i serie og sluttspill hadde de bare gått av isen én gang uten scoring i denne sesongen. De var nære noen ganger i tredjeperioden, men bortelaget nektet å gi noe som helst ved dørene.Storhamar kastet seg inn i duellene, og leverte lojal forsvarshockey. Faktisk var Jacob Berglund nære å punktere kampen skikkelig da han syv minutter før slutt igjen kom alene mot Smith – men denne gang var siddisen med på notene. Smith var ute av buret da 0-3-scoringen kom. Eirik B. Skadsdammen slengte nærmest bare av gårde en klarering – men den fant vei i et tomt Oilers-bur med bare 01:20 igjen å spille. Hjemmefansen forlot der og da arenaen på vei til landsteder og hytter for helgen, mens nærmere 60 tilreisende Dragons-fans som støttet laget sitt i samfulle 60 minutter – og trolig ikke gir seg før langt på natt – mektig stolte av sine krigere. PS! Stavanger Oilers vant sin del av respekten før kampen. Da ga klubben 300.000 kroner til «Hockey mot kreft». Beløpet var overskuddet fra den ene ekstra semifinalen (150.000), og en like stor pengegave fra Oilers-eier Tore Christiansen. FAKTA: Siste Oilers-kamper uten scoring hjemme mot norsk motstand: 29.03.2014 Tap 0-1 for Lillehammer (sluttspill) 27.04.2011: Tap 0-3 for Sparta (sluttspill) 11.02.2010: Tap 0-2 for Vålerenga (seriespill) PS! Eneste kamp uten Oilers-scoring i 2014/2015-sesongen totalt: Bortetap for Frisk Asker i serien i desember.
DNB ARENA (Stavanger – Storhamar 0-3, 1-2 i kamper). Oilers-supporterne fablet om tolv strake sluttspillseirer etter første kamp i finaleseieren, men må nå begynne å bekymre seg for at NM-gullet kan gå fløyten.